Karin Gaardsted (S), 2014-11-20:
Tak for ordet.
Det forslag, som Enhedslisten har fremsat, har for det første til formål at forbyde danske myndigheder at lave såkaldt masseovervågning af danske borgere uden først at have indhentet en retskendelse.
Og for det andet har forslaget til formål at gøre det ulovligt, at danske myndigheder giver udenlandske myndigheder adgang til at indhente eller tappe, som det kaldes, information om danske borgere uden en retskendelse.
Jeg har hæftet mig ved, at Forsvarets Efterretningstjeneste nævnes flere gange i forslagets bemærkninger, og derfor synes jeg, det er vigtigt at tale om, hvad Forsvarets Efterretningstjeneste må og ikke må, og om, hvad Forsvarets Efterretningstjeneste gør og ikke gør.
Lad mig sige det helt klart: Forsvarets Efterretningstjeneste må ikke foretage masseovervågning af danske borgeres kommunikation, og Forsvarets Efterretningstjeneste foretager ikke masseovervågning af danskernes kommunikation.
Forsvarets Efterretningstjeneste får deres informationer fra efterretningstjenester og enkeltpersoner i udlandet.
I det hele taget har efterretningstjenester nogle helt særlige arbejdsvilkår, hvor hemmelighed og fortrolighed er en nødvendig del af arbejdet.
Nogle gange kan hemmelighedskræmmeriet måske nok synes voldsomt nok, men hvis vi skal være et skridt foran terrorplanerne, er det nødvendigt, at hverken al-Qaeda, ISIL eller en ny Anders Breivik får indsigt i, præcis hvordan Forsvarets Efterretningstjeneste arbejder.
Nej, det kan jeg ikke.
For i vores globaliserede verden bruger kriminelle terrornetværk og enlige terrorister internettet og mobiltelefoner til at kommunikere med på tværs af landegrænser.
Og som jeg sagde før, er Forsvarets Efterretningstjenestes aktivitet rettet mod udlandet.
Men netop fordi de organisationer og enkeltpersoner, som FE har interesse i, kommunikerer på tværs af grænser, kan tjenesten komme i besiddelse af kommunikation til en borger i Danmark.
På den måde kan FE, uden at det var intentionen, få oplysninger om en dansk statsborger.
Men der er ikke tale om bevidst planlagt masseovervågning af danskerne, som det påstås i forslaget.
Hvis det sker, at FE kommer i besiddelse af kommunikation mellem en borger i udlandet og en dansk borger, skal FE videregive de informationer til PET eller kan i en begrænset periode selv bruge det i deres eget analytiske arbejde.
Hvis informationen handler om en nært forestående terrorhandling, er det for mig indlysende fornuftigt, at FE kan bruge den i deres analytiske arbejde og måske være med til at forhindre en terrorhandling.
Hvis PET så foretager en undersøgelse på baggrund af de oplysninger, skal det naturligvis foregå efter retsplejeloven, og efter at de har fået en retskendelse.
Det synes jeg er en rimelig tanke.
Vi har en forpligtelse til at forsøge at forhindre, at store terrorhandlinger sker igen.
Forstå mig ret: Naturligvis må FE ikke få lov til at køre friløb, og det gør de heller ikke.
Sidste år fik vi en ny lov, der regulerer Forsvarets Efterretningstjenestes arbejde.
En anden problemstilling, som bliver nævnt i beslutningsforslaget, er, om FE giver fremmede efterretningstjenester adgang til at tappe informationer om danske borgeres kommunikation.
FE må ikke bede en samarbejdspartner om at omgå dansk lov eller gøre noget, FE ikke selv må.
Det er ikke, fordi FE ikke samarbejder med efterretningstjenester i andre lande; det skal de naturligvis.
Kun ved at samarbejde med andre lande kan vi sikre Danmark bedst muligt mod terrorangreb.
Det samarbejde har forslagsstillerne jo også støttet op om ved tidligere lejligheder.
Efterretningstjenester kan naturligvis ikke afsløre, hvem de arbejder sammen med, hvornår og præcis hvordan.
Nu er vi tilbage ved det med fortrolighed og hemmeligheder, men Forsvarets Efterretningstjeneste skal overholde loven og efterleve vores retsprincipper her i Danmark, og det gør de.
Det er i dag ikke lovligt for danske myndigheder at foretage masseovervågning af borgernes kommunikation, og derfor kan Socialdemokraterne ikke støtte beslutningsforslaget.